b"\n_START_ARTICLE_\nManuel de Saavedra i Fr\xc3\xadgola\n_START_SECTION_\nBiografia\n_START_PARAGRAPH_\nEra fill p\xc3\xb2stum de n'Antoni de Saavedra i Jofr\xc3\xa9, i de la seua tercera muller, Josepa Fr\xc3\xadgola i Mercader. Son pare havia estat ministre de Ferran VII i ambaixador de Carles Maria Isidre en la Cort de Viena. Va posar sa vida i bona part de la seua hisenda a disposici\xc3\xb3 del Pretendent. Manuel de Saavedra va n\xc3\xa0ixer accidentalment a G\xc3\xa8nova per trobar-s'hi exiliada la seua fam\xc3\xadlia degut a la implicaci\xc3\xb3 carlina de son pare durant de primera guerra carlina (1833 - 1839). Rere la seua tornada a Espanya, pass\xc3\xa0 gaireb\xc3\xa9 tota sa vida a Val\xc3\xa8ncia. _NEWLINE_Segons el bar\xc3\xb3 d'Artagan, malgrat la seua prominent condici\xc3\xb3 social, Saavedra va ser sempre un home molt humil i caritatiu, considerat pels seus correligionaris com a model de cristi\xc3\xa0 ric. Des de jove va ser soci de Sant Vicent de Pa\xc3\xbcl; va presidir durant molts anys la Confer\xc3\xa8ncia de Sant Mart\xc3\xad, i des de la mort del seu germ\xc3\xa0 Diego, va presidir a m\xc3\xa9s el Consell Central Regional de les Confer\xc3\xa8ncies de Sant Vicent de Pa\xc3\xbcl. Fou bon amic dels ordes religiosos, va exercir el c\xc3\xa0rrec de president del Cercle Cat\xc3\xb2lic d'Obrers de Sant Vicent Ferrer i form\xc3\xa0 part de nombroses confraries i associacions religioses a Val\xc3\xa8ncia com a confrare o associat. _NEWLINE_En el pla pol\xc3\xadtic, en Manuel defenia els ideals tradicionalistes. En diverses ocasions aport\xc3\xa0 donatius quantiosos pel triomf de la causa carlina, va assistir a tots els actes pol\xc3\xadtics tradicionalistes de Val\xc3\xa8ncia. Va contribuir al sosteniment dels cercles i al tresor per al foment dels interessos carlins. Tamb\xc3\xa9 ajud\xc3\xa0 econ\xc3\xb2micament als peri\xc3\xb2dics cat\xc3\xb2lics. A la mort de Carles VII, renov\xc3\xa0 el seu comprom\xc3\xads amb el successor carl\xc3\xad, en Jaume de Borb\xc3\xb3 i de Borb\xc3\xb3-Parma. De fet, el Diari de Val\xc3\xa8ncia, \xc3\xb2rgan de difusi\xc3\xb3 dels partidaris valencians d'en Jaume, era finan\xc3\xa7at en bona part per Saavedra. _NEWLINE_Malgrat el seu matrimoni amb Carme Caro Bassiero, no tingu\xc3\xa9 fills."